Namibískir rannsakendur Samherjamálsins eru hér á landi. Þeir eru hluti af sendinefnd aðstoðarforsætisráðherra landsins sem er hér í heimsókn. Málið hefur verið rætt bæði við ráðamenn og við íslenska rannsakendur.
Rannsókn á meintum brotum Samherja í Namibíu var rædd á fundi íslenskra og namibískra rannsakenda í gær. Þetta er annar fundur þeirra á skömmum tíma.
Fundurinn í gær var í tengslum við komu Netumbo Nandi-Ndaitwah, aðstoðarforsætisráðherra og utanríkisráðherra Namibíu, til Íslands. Hún ræddi við utanríkisráðherra og forsætisráðherra og kom Samherjamálið við sögu á báðum fundum. Í sendinefnd ráðherrans eru meðal annars einstaklingar sem unnið hafa að rannsókn á máli Samherja í Namibíu. Þeir ræddu við starfsfólk héraðssaksóknara í gær. Þetta er að hluta til sama fólkið og hittist á fundi íslenskra og namibískra rannsakenda Samherjamálsins í höfuðstöðvum Europol í Hollandi undir lok síðasta mánaðar. Ólafur Þór Hauksson er héraðssaksóknari.
Þetta eru að hluta til sömu málin sem eru til skoðunar og rannsóknar í báðum löndunum, Namibíu og Íslandi. Því hafa rannsakendur og þeir sem eru að vinna með málin gagn af því að sjá hvað hafi komið fram í hvoru landinu fyrir sig.
Rannsakendur hafi getað miðlað upplýsingum sín á milli. Ólafur segist ekki geta farið efnislega í það sem fram hafi farið á fundunum.
Það sem við getum þó sagt er að fundirnir hafa verið mjög gagnlegir fyrir báða aðila.
Lengi hefur staðið til að halda fund íslenskra og namibískra rannsakenda Samherjamálsins. Fundurinn átti að vera í desember en frestaðist vegna hertra ferðatakmarkana þegar omíkron afbrigði kórónuveirunnar kom fram.
Namibískir rannsakendur Samherjamálsins eru staddir hér á landi. Þeir eru hluti af sendinefnd utanríkisráðherra landsins sem er hér í heimsókn. Málið hefur verið rætt bæði við ráðamenn og við íslenska rannsakendur.